section_heading: Vojna karijera
paragraph_text: Franz Mauve rođen je 11. studenog 1864. u Katowitzu. Od rujna 1903. obnašao je dužnost u odjelu za časnike flote, dok je od 1905. obnašao dužnost časnika u Admiralitetu. U travnju 1908. postaje zapovjednikom krstaša SMS Victoria Louise. Zapovijedajući navedenim brodom sudjeluje u misiji pomoći stradalima u potresu u Messini, te posjetu Sjedinjenim Američkim Državama. U travnju 1910. s činom kapetana, postaje načelnikom odjela u Admiralitetu, dok od 1911. zapovijeda bojnim brodom SMS Pommern. U listopadu 1910. postaje zamjenikom zapovjednika 2. eskadre Flote otvorenog mora na kojoj dužnosti dočekuje i početak Prvog svjetskog rata.